b'\n_START_ARTICLE_\nLatvij\xc5\xa1\xc4\x8dina\n_START_SECTION_\nZgodovina\n_START_PARAGRAPH_\nBaltska plemena so se v dana\xc5\xa1nji Latviji naselila na obmo\xc4\x8dju, kjer so prej \xc5\xbeivela ugrofinska ljudstva. Le-ta so jezikovno mo\xc4\x8dno vplivala na razvoj latvij\xc5\xa1\xc4\x8dine, ki se je tako znatno oddaljila od prabaltskega jezika. Od ugrofinskega substrata se je v Latviji do danes ohranila livon\xc5\xa1\xc4\x8dina, ki jo govori nekaj sto ljudi ob latvijski obali Baltskega morja. Latvij\xc5\xa1\xc4\x8dina se je izoblikovala na osnovi latgal\xc5\xa1\xc4\x8dine, jezika starega vzhodnobaltskega plemena Latgalcev, in je pred 16. stoletjem asimilirala sorodne jezike sosednjih plemen: kuron\xc5\xa1\xc4\x8dino, zemgal\xc5\xa1\xc4\x8dino in zelon\xc5\xa1\xc4\x8dino. Najstarej\xc5\xa1i pisni spomenik v latvij\xc5\xa1\xc4\x8dini je psalter iz leta 1530, ki ga je prevedel Nicholas Ramm, nem\xc5\xa1ki pridigar v Rigi._NEWLINE_Pozneje je na razvoj latvij\xc5\xa1\xc4\x8dine najbolj vplivala nem\xc5\xa1\xc4\x8dina, od drugih jezikov tudi livon\xc5\xa1\xc4\x8dina, eston\xc5\xa1\xc4\x8dina in ru\xc5\xa1\xc4\x8dina. Obmo\xc4\x8dje Latvije je bilo tekom zgodovine politi\xc4\x8dno povezana z nem\xc5\xa1kimi dr\xc5\xbeavami, Republiko obeh Narodov (poljsko-litvansko-beloruska zvezna dr\xc5\xbeava), \xc5\xa0vedsko in Rusijo. Tako v \xc4\x8dasu, ko je Latvija bila del carske Rusije, kot tudi v obdobju sovjetske okupacije so se v Latvijo preselili \xc5\xa1tevilni Rusi, ne da bi se pri tem nau\xc4\x8dili latvij\xc5\xa1\xc4\x8dine, kar je imelo izrazito negativen vpliv na jezikovne razmere v de\xc5\xbeeli. Teoreti\xc4\x8dno je latvij\xc5\xa1\xc4\x8dina bila eden dveh uradnih jezikov v Sovjetski Socialisti\xc4\x8dni Republiki Latviji (poleg ru\xc5\xa1\xc4\x8dine), vendar je bila dejansko izrinjena iz mnogih obmo\xc4\x8dij javnega \xc5\xbeivljenja. Danes je latvij\xc5\xa1\xc4\x8dina materni jezik skoraj 60 odstotkov prebivalcev dr\xc5\xbeave, toda le slabe polovice prebivalcev latvijskih mest. V devetdesetih letih tik po osamosvojitvi je Latvija prav tako kot sosednja Estonija uvedla vrsto pravnih uredb, ki naj bi prepre\xc4\x8dile ogro\xc5\xbeenost jezika.'